## Pravilnik o ispitu za obavljanje poslova brokera i investicijskog savjetnika

### NN 118/2003 (24.7.2003.), Pravilnik o ispitu za obavljanje poslova brokera i investicijskog savjetnika

# KOMISIJA ZA VRIJEDNOSNE PAPIRE REPUBLIKE HRVATSKE

1652

Na temelju odredbi članaka 12. točke 1., članka
53. stavka 3. i članka 54. stavka 3., Zakona o tržištu vrijednosnih papira
(»Narodne novine« br. 84/02) Komisija za vrijednosne papire Republike Hrvatske
je na sjednici održanoj 10. srpnja 2003. godine donijela

## PRAVILNIK

### O ISPITU ZA OBAVLJANJE POSLOVA BROKERA I INVESTICIJSKOG SAVJETNIKA

OBRAZOVNI PROGRAM

Članak 1.

1. Pravilnikom o ispitu
za obavljanje poslova brokera i investicijskog savjetnika (dalje: Pravilnik)
propisuju se obrazovni program i uvjeti pristupanja ispitu za obavljanje
poslova brokera i investicijskog savjetnika.

2. Obrazovni program za
obavljanje poslova brokera i investicijskog savjetnika organizira Komisija za
vrijednosne papire Republike Hrvatske, a odluka o tome objavljuje se u javnim
glasilima.

3. Obrazovni program bit će organiziran ako se
za isti prijavi najmanje 20 polaznika.

4. Pohađanje obrazovnog programa nije uvjet za
pristupanje ispitu za obavljanje poslova brokera i investicijskog savjetnika.

5. Troškove obrazovnog programa snose polaznici
plaćanjem kotizacije.

UVJETI ZA PRISTUPANJE ISPITU

Članak 2.

Ispitu za obavljanje poslova brokera i
investicijskog savjetnika može pristupiti osoba koja ispunjava sljedeće uvjete:

– da je stekla najmanje VI/1 (šesti) stupanj
obrazovanja,

– da je podnijela zahtjev za polaganje ispita i
platila u pristojbu i naknadu za polaganje ispita.

PROGRAM ZA POLAGANJE ISPITA

Članak 3.

1. Ispit za obavljanje
poslova brokera obuhvaća sljedeće teme:

1. Regulativa i praksa
trgovanja s vrijednosnim papirima

2. Vrijednosni papiri i
investicije

3. Osnove financijske
matematike i prezentacija sekundarnih podataka

4. Čitanje financijskih
izvještaja

5. Uvod u korporacijske
financije

6. Rješavanje
praktičnih zadataka trgovine vrijednosnim papirima

7. Etički standardi u
trgovini vrijednosnim papirima

2. Ispit za obavljanje
poslova investicijskog savjetnika obuhvaća sljedeće teme:

1. Regulativa i praksa
investicijske industrije

2. Kvantitativne metode
za makroekonomske i mikroekonomske analize

3. Principi i
interpretacije računovodstva

4. Principi ekonomike

5. Korporacijske
financije

6. Analiza financijskih
izvještaja i upotreba financijskih pokazatelja

7. Vrijednosni papiri i
investicije

8. Portfolio menadžment

9. Analiza slučajeva iz
investicijskog savjetovanja

10. Etički standardi u
trgovini vrijednosnim papirima

3. Ispitnu literaturu
predlažu predavači, a odobrava Komisija za vrijednosne papire Republike
Hrvatske.

ZAHTJEV ZA POLAGANJE ISPITA

Članak 4.

1. Zahtjev za polaganje ispita za obavljanje
poslova brokera i investicijskog savjetnika podnosi se Komisiji za vrijednosne
papire Republike Hrvatske.

2. Zahtjev mora biti podnesen najkasnije 15 dana
prije datuma određenog za polaganje ispita.

3. Uz zahtjev kandidati obvezno prilažu i dokaze
o ispunjavanju uvjeta iz članka 2. Pravilnika.

POLAGANJE ISPITA

Članak 5.

1. Ispit za obavljanje
poslova brokera i investicijskog savjetnika polaže se pismeno.

2. Datum i mjesto
polaganja utvrđuje i na odgovarajući način objavljuje ispitna komisija.

3. Ispit se mora
održati u roku od 60 dana od dana završetka obrazovnog programa.

4. Članovi i
zaposlenici Komisije za vrijednosne papire Republike Hrvatske imaju pravo
pohađanja obrazovnog programa bez plaćanja troškova.

Članak 6.

Kandidatu koji je
položio ispit, Komisija za vrijednosne papire Republike Hrvatske izdaje
svjedodžbu.

ISPITNA KOMISIJA

Članak 7.

1. Ispitna komisija
sastoji se od pet članova, od kojih su tri člana članovi Komisije za
vrijednosne papire Republike Hrvat­ske.

2. Predsjednika i
članove ispitne komisije imenuje Komisija za vrijednosne papire Republike
Hrvatske.

3. Članovi ispitne
komisije primaju naknadu za svoj rad.

4. Visinu naknade
utvrđuje Komisija za vrijednosne papire Republike Hrvatske posebnom odlukom.

5. Članovi ispitne
komisije određuje sadržaj ispita i broj ispitnih pitanja te prag prolaza na
ispitu.

ZAVRŠNE ODREDBE

Članak 8.

Na dan stupanja na
snagu Pravilnika prestaje važiti Pravilnik o ispitu za obavljanje poslova
posrednika u trgovini vrijednosnim papirima (»Narodne novine« br. 69/97) i
Pravilnik o ispitu za obavljanje poslova investicijskog savjetnika (»Narodne
novine« br. 29/01).

Članak 9.

Pravilnik stupa na
snagu osmoga dana od dana objave u »Narodnim novinama«.

Klasa: 011-01/03-01/07
Urbroj: 567-03/03-01
Zagreb, 10. srpnja 2003.

Predsjednik
Komisije za vrijednosne papire
Republike Hrvatske **Miljenko** **Fi****čor****,** v. r.

Pravilnik, NN 118/2003-1652